धनगढी एफसीका मार्की खेलाडी विशाल राई
नेपाल सुपर लिगको फ्रेन्चाइज टिम धनगढी एफसीले ‘मार्की प्लेयर’ को रूपमा राष्ट्रिय टिमका मिडफिल्डर विशाल राईलाई सोमबार अनुबन्ध गरेको छ । नेपालले सन् २०१६ मा जितेका तीन अन्तर्राष्ट्रिय उपाधिदेखि नै टिमका प्रमुख खेलाडी रहेका उनी नेपाल सुपर लिगको टिममा पहिलो मार्की खेलाडी बनेका हुन् ।
काठमाडौँ — नेपाल सुपर लिगको फ्रेन्चाइज टिम धनगढी एफसीले ‘मार्की प्लेयर’ को रूपमा राष्ट्रिय टिमका मिडफिल्डर विशाल राईलाई सोमबार अनुबन्ध गरेको छ । नेपालले सन् २०१६ मा जितेका तीन अन्तर्राष्ट्रिय उपाधिदेखि नै टिमका प्रमुख खेलाडी रहेका उनी नेपाल सुपर लिगको टिममा पहिलो मार्की खेलाडी बनेका हुन् ।विशाललाई मार्की खेलाडीमा प्रस्तुत गर्दै धनगढी एफसीको स्वामित्व लिएको कम्पनी गो ड्रिमर्सका प्रमुख सुवास शाहीले भने, ‘हाम्रोमा राष्ट्रिय टिमका उत्कृष्ट मिडफिल्डर विशाल राईलाई मार्की प्लेयरका रूपमा स्वागत गर्न पाएकामा एकदमै खुसी छौं । उनको आगमनले टिम राम्रो बन्ने नै छ । हाम्रो टिमले नेपाल सुपर लिगमा उत्कृष्ट प्रदर्शन गर्ने विश्वास लिएको छु । प्रशिक्षक र विदेशी खेलाडी पनि भित्र्याउने प्रक्रियामा छौं ।’ उनले खेलकुदलाई व्यावसायिक बनाउँदै उद्योगको रूपमा विकास गर्ने प्रयासमा सुपर लिगमा सहभागी भएको पनि बताए ।देशकै पहिलो फ्रेन्चाइज फुटबल प्रतियोगितामा पहिलो मार्की प्लेयर भएर हस्ताक्षर गरेपछि विशालले भने, ‘मलाई सुपर लिगका अरू टिमहरूले पनि प्रस्ताव गरेका थिए । तर, धनगढी एफसीको प्रस्ताव, योजना र टिम व्यवस्थापनको पक्ष मलाई राम्रो लाग्यो । जो खेलाडीले पनि जित्नका लागि खेल्न चाहन्छ, धनगढी एफसीले पनि च्याम्पियन बन्ने लक्ष्यसाथ योजना बनाएको पाएँ । मेरो चाहना र योजना धनगढी एफसीसँग मिल्यो । म पनि सुपर लिग जित्न चाहन्छु, धनगढी एफसीको योजना पनि सुपर लिग च्याम्पियन हुने हो । त्यसैले यो क्लबमा आबद्ध हुने निर्णय गरें ।’ पछिल्लो संस्करण लिगकै उत्कृष्ट मिडफिल्डरको अवार्ड हात पारेका उनी राष्ट्रिय लिग २०७१–७२ मा पनि उत्कृष्ट मिडफिल्डर घोषित भएका थिए ।मार्की खेलाडी विशाल राईसँग सम्झौता आदानप्रदान गर्दै धनगढी एफसीका सुवास शाही (दायाँ) । तस्बिर : हेमन्त श्रेष्ठ/कान्तिपुरपारिश्रमिकबारे दुवै पक्षले खुलाउन चाहेनन् । झापाका २७ वर्षीय उनले ३१ अगस्ट, २०१५ मा पुनेमा भारतविरुद्ध भएको मैत्रीपूर्ण खेलबाट नेपाली राष्ट्रिय टिममा डेब्यू गरेका थिए । सन् २०१६ मा राष्ट्रिय टिमले बंगबन्धु गोल्डकप र एएफसी सोलिडारिटी कपको उपाधि जितेको थियो । ढाकामा जितेको बंगबन्धु गोल्डकपसँगै नेपालले उपाधिविहीन यात्रालाई २३ वर्षमा पूर्णविराम लगाएको थियो । एसियाली फुटबल महासंघ (एएफसी) को औपचारिक प्रतियोगितामा नेपालको सबभन्दा ठूलो उपलब्धि बनेको थियो, सोलिडारिटी कप । त्यसै वर्ष यू–२३ टिमले गुवाहाटीमा भएको १२ औं दक्षिण एसियाली खेलकुद (साग) मा स्वर्ण पदक जित्यो । यी तीनै उपाधिमा विशालको प्रदर्शन उत्कृष्ट रहेको थियो ।राष्ट्रिय टिमबाट १९ खेल खेलेका विशालले तीन गोल गरेका छन् । उनले बंगबन्धु गोल्डकप २०१६ मा माल्दिभ्सविरुद्ध, मैत्रीपूर्ण खेलमा लाओसविरुद्ध र एसियन कप छनोटमा फिलिपन्सविरुद्ध गोल गरेका थिए । २०६६–६७ को सिजन सहिद स्मारक ‘ए’ डिभिजन लिगमा डेब्यू गरेका उनले शीर्ष श्रेणीको लिगको उपाधि पनि तीनपल्ट जितेका छन् । उनले मनाङ मर्स्याङदी क्लबसँग २०७० र २०७५ तथा मछिन्द्रसँग २०७६ को लिग जितेका थिए । सात सहरका टिमले खेल्ने सुपर लिग वैशाख ११ देखि सुरु हुनेछ । प्रत्येक टिममा २० खेलाडी रहनेछन् । मार्की प्लेयर र विदेशी खेलाडीलाई क्लबले अनुबन्ध गर्नेछन् भने अरू खेलाडी ६ चैतमा हुन अक्सनबाट लिनेछन् ।दीपक सद्भावना दूतमार्की प्लेयर घोषणा कार्यक्रममै धनगढी एफसीले ओलम्पियन दीपक विष्टलाई सद्भावना दूत घोषणा गरेको छ । दक्षिण एसियाली खेलकुदमा चार स्वर्ण, एसियाली खेलकुदमा दुई कांस्य विजेता उनी पनि धनगढीकै हुन् । तेक्वान्दोका यी पूर्वखेलाडीले भने, ‘धनगढी प्रिमियर लिग (डीपीएल) को सफल आयोजना गरेर नेपाली क्रिकेटलाई व्यावसायिक बाटोमा पुर्‍याएका सुवास भाइले तेक्वान्दोमा पनि योगदान गरिरहनुभएको छ । उहाँले फ्रेन्चाइज टिम लिएर सुदूरपश्चिम प्रदेशको प्रतिनिधिको रूपमा धनगढी एफसीले नेपाल सुपर लिगमा उत्कृष्ट नतिजा ल्याउने र यो क्षेत्र तथा देशकै फुटबल विकासमा ठूलो सहयोग गर्ने अपेक्षा गरेको छु ।’